PRILOGA

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Liquirizia di Calabria“

EU št.: PDO-IT-00644-AM02 – 10.5.2018

ZOP ( X ) ZGO ( )

1. Skupina vložnikov in pravni interes

Consorzio di tutela della Liquirizia di Calabria DOP Corso Luigi Fera, 79 87100 Cosenza ITALIJA liquiriziadicalabria.dop@pecimpresa.it

Consorzio di tutela della Liquirizia di Calabria DOP je pooblaščen za vložitev zahtevka za spremembo v skladu s členom 13(1) odloka ministrstva za kmetijske, živilske in gozdarske politike (Decreto del Ministero delle politiche agricole alimentari e forestali) št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☒ Drugo: [nadzorni organ; posodobitve predpisov]

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Člen 2 specifikacije proizvoda – točka 3.2 enotnega dokumenta

— Pri vrsti „sveža korenina“ se naslednji vrednosti: „— vsebnost vlage med 48 in 52 % — vsebnost glicirizinske kisline med 0,60 in 1,40 %“ spremenita tako: „— vsebnost vlage ≤ 52 % — vsebnost glicirizinske kisline med ≤ 1,40 %“.

S spremembo bi se v področje uporabe sladkega korena z ZOP „Liquirizia di Calabria“ za vrsto „sveža korenina“ vključile vrednosti vlage in glicirizinske kisline, nižje od že določene najmanjše mejne vrednosti.

Sprememba vrednosti vlage pri vrsti „sveža korenina“ je povezana z izjemno spremenljivimi podnebnimi razmerami, ki posledično prav tako vplivajo na vlago v korenini sladkega korena ob pobiranju, zato se je zdelo primerno, da se najnižja vrednost vlage črta in ohrani najvišja vrednost dovoljene vlage.

S spremembo vsebnosti glicirizinske kisline se bodo v področje uporabe svežih korenin sladkega korena z ZOP „Liquirizia di Calabria“ vključile tudi vsebnosti te kisline, nižje od 0,60 %. S to spremembo se upošteva posebnost tega proizvoda, ki se na trgu odlikuje po vrednostih, ki so nižje od vrednosti korenin, gojenih v drugih regijah.

— Pri vrsti „posušena korenina“ se naslednji vrednosti: „— vsebnost vlage med 6 in 12 % — vsebnost glicirizinske kisline med 1,2 in 2,4 %“ spremenita tako: „— vlaga: ≤ 12 % — vsebnost glicirizinske kisline: ≤ 5 % na suho snov“.

S spremembo bi se v področje uporabe sladkega korena z ZOP „Liquirizia di Calabria“ za vrsto „posušena korenina“ vključile vrednosti vlage, nižje od že določene najmanjše mejne vrednosti, ter ponovno določila vsebnost glicirizinske kisline s črtanjem razpona vrednosti in uvedbo ene same najvišje dovoljene vrednosti, katere merska enota se nanaša na suho snov.

Zahteva za spremembo parametra, povezanega z vlago, je utemeljena z dejstvom, da so ravni vrednosti posušene korenine sladkega korena tesno povezane z okoljskimi razmerami, postopkom ter načini pakiranja in shranjevanja. Zaradi tega omejitev v zvezi z najnižjo vrednostjo vlage neupravičeno omejuje sistem proizvodnje sladkega korena „Liquirizia di Calabria“.

Zahteva za spremembo parametra, povezanega z glicirizinsko kislino, je potrebna zaradi zagotovitve skladnosti s podatki, navedenimi za „svežo korenino“. Dejansko so raziskave pokazale, da vrednost glicirizinske kisline za posušeno korenino, navedena v veljavni specifikaciji, ni usklajena z vrednostmi, določenimi za svežo korenino. Pojavila se je torej napaka, ki jo je treba popraviti, da bi bili podatki, navedeni v specifikaciji, pravilni.

Uvedba ene same najvišje dovoljene vrednosti glede glicirizinske kisline in njeno povečanje nista vplivala na informacije iz enotnega dokumenta, povezane s posebnostjo proizvoda, ki so omogočile registracijo označbe porekla sladkega korena „Liquirizia di Calabria“. V vsakem primeru se z najvišjo vsebnostjo glicirizinske kisline v korenini kot taki, iz katere potem izhaja posušena korenina, še naprej upošteva veljavna vrednost, tj. 1,40 %, ki se ne spremeni.

— Pri vrsti „posušena korenina“ se naslednja vrednost: „— vsebnost glicirizinske kisline med 3 in 6 %“ spremeni tako: „— vsebnost glicirizinske kisline: ≤ 6 % na suho snov“.

S spremembo se ne pojasnjuje le, da se vsebnost glicirizinske kisline nanaša na suho snov, temveč se upoštevajo rezultati nedavne študije, opravljene v okviru projekta, ki sta ga financirala ministrstvo za raziskave in univerza s skladi iz programa Programma Operativo Nazionale Ricerca e Competitività 2007–2013 (PON R&C 2007–2013), pri katerem so se upoštevali podatki zadnjih 17 let. Iz študije izhaja, da se je v zadnjih 17 let postopoma zmanjšala koncentracija (delež) glicirizinske kisline, ki jo vsebujejo izvlečki korenine sladkega korena, proizvedene v Kalabriji.

Zato se zdi primerno, da se najmanjša vrednost glicirizinske kisline, določena v specifikaciji, črta. S spremembo se potrjuje tudi posebnost geografskega območja gojenja, zaradi katere se sladki koren z ZOP „Liquirizia di Calabria“ od korenin, ki jih gojijo na drugih območjih, razlikuje po precej nižji vsebnosti glicirizinske kisline.

Metoda proizvodnje

Člen 5 specifikacije proizvoda

Naslednji stavek:

„Ta dejavnost se izvaja v odprtih, zračnih in sončnih prostorih, ali v zaprtih, vendar zelo zračnih prostorih ali v ventilacijskih pečicah, pri čemer je treba paziti, da proizvod ni izpostavljen temperaturam, višjim od 50 °C, saj bi se tako spremenile njegove značilnosti.“

se spremeni tako:

„Ta dejavnost se lahko izvaja v odprtih, zračnih in sončnih prostorih, v zaprtih, vendar zelo zračnih prostorih, v ventilacijskih pečicah ali posebnih sušilnikih, pri čemer je treba paziti, da proizvod ni izpostavljen temperaturam, višjim od 60 °C, saj bi se tako spremenile njegove značilnosti.“

Za sušenje je bila uvedena možnost uporabe (solarnih) sušilnikov nove generacije, da bi se specifikacija proizvoda prilagodila novim tehnologijam, sprejetim na področju živil.

Spremembe tega člena vključujejo dodatno podrobnost glede mejne temperature sušenja korenine sladkega korena pred trženjem, da se zagotovi kakovost proizvodov in zaščiti fitosanitarni vidik.

Glede te zadnje točke je treba opozoriti, da korenine sladkega korena, posušene in shranjene v skladiščih in včasih prodajalnah, napada hrošč Anobium punctatum, imenovan tudi „svedrarček“.

O sladkem korenu „Liquirizia di Calabria“ so bile opravljene posebne študije, ki so imele dvojni cilj, in sicer nadzorovati razvoj aktivnih snovi pri 30, 40, 50 in 60 °C za zagotovitev kakovosti proizvoda ter določiti mejno temperaturo in najdaljši čas izpostavljenosti, ki omogočata inaktivacijo navedenega škodljivega organizma.

Rezultati raziskav so pokazali, da sušenje korenin sladkega korena pri temperaturah, ki ne presegajo 60 °C, ne povzroči posebnih sprememb v njihovi sestavi, ki bi lahko škodile kakovosti proizvoda. Študija je pokazala, da so škodljivi organizmi proti toploti najbolj odporni v fazi ličink, vendar da že zelo kratka (petminutna) izpostavljenost temperaturam, višjim od 52 °C, povzroči več kot 100-odstotno smrtnost ličink, s čimer se je mogoče izogniti razvoju hrošča v serijah, danih na trg, ker bi bile ličinke ponovno dejavne.

Drugo

Nadzorni organ

V člen 7 specifikacije so bili vstavljeni ime, naslov in podatki o nadzornem organu, odgovornem za preverjanje specifikacije proizvoda.

Posodobitve predpisov

Posodobljeno je bilo sklicevanje na Uredbo (ES) št. 510/2006 in nadomeščeno s sklicevanjem na Uredbo (EU) št. 1151/2012.

ENOTNI DOKUMENT

„LIQUIRIZIA DI CALABRIA“

EU št.: PDO-IT-00644-AM02 – 10.5.2018

ZOP ( X ) ZGO ( )

1. Ime

„Liquirizia di Calabria“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

Skupina 2.3 Kruh, fino pecivo, slaščice, keksi in drugi pekovski izdelki

3.2 Opis proizvoda, za katerega se uporablja ime iz točke 1

Zaščitena označba porekla „Liquirizia di Calabria“ se uporablja izključno za sveži ali posušeni golostebelni sladki koren in njegov izvleček. Pridobljen mora biti iz gojenih ali samoniklih rastlin Glychirrhiza glabra (družina metuljnic) sorte typica, po kalabrijsko „Cordara“.

Ob dajanju na trg ima proizvod z zaščiteno označbo porekla „Liquirizia di Calabria“ naslednje značilnosti:

sveža korenina:

— svetlorumena barva,

— sladek, aromatičen, izrazit in dolgotrajen okus,

— vsebnost vlage ≤ 52 %,

— vsebnost glicirizinske kisline ≤ 1,40 %;

posušena korenina:

— od svetlorumene do rumenorjave barve,

— sladek, saden in nekoliko oster okus,

— vsebnost vlage: ≤ 12 %,

— vsebnost glicirizinske kisline: ≤ 5 % na suho snov;

izvleček korenine:

— od kostanjeve barve žgane gline do črne,

— sladko grenek, aromatičen, izrazit in dolgotrajen okus,

— vsebnost vlage med 9 in 15 %,

— vsebnost glicirizinske kisline: ≤ 6 % na suho snov.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse pridelovalne faze, od gojenja do pobiranja pridelka, ter dehidracija in predelava morajo potekati na območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sladki koren z ZOP „Liquirizia di Calabria“ se prodaja v kartonski, stekleni, kovinski, keramični in polipropilenski embalaži ali embalaži iz polietilena visoke gostote (HDPE) in vseh materialih, dovoljenih z veljavno zakonodajo o embalaži za živilske proizvode. Dovoljena masa embalaže je od 5 g do 25 kg. V vseh primerih mora biti embalaža zapečatena tako, da se pri odprtju pečat pretrga.

3.6 Posebna pravila za označevanje proizvoda, za katerega se uporablja registrirano ime

Na etiketi morajo biti logotip označbe, serijska številka, ki jo dodeli nadzorni organ, in datum pakiranja proizvoda v posameznem pakiranju. Logotip proizvoda z ZOP „Liquirizia di Calabria“ sestavlja stilizirana podoba romba z enako dolgimi stranicami in pravimi koti. Natisnjen celotni logotip mora v višino in širino meriti najmanj 0,5 cm. Logotip označbe se lahko natisne v vseh barvah.

4. Jedrnata opredelitev geografskega območja

Območje pridelave sladkega korena „Liquirizia di Calabria“ vključuje celotno ozemlje občin, podrobno naštetih v specifikaciji, v katerih je do nadmorske višine 650 metrov ugotovljena prisotnost golostebelnega sladkega korena Glycyrrhiza glabra sorte typica, po kalabrijsko „Cordara“, kot samonikle ali gojene rastline. Na severu območje omejuje masiv Pollino, ki se proti severovzhodu polagoma spušča proti ozemlju občine Rocca Imperiale, ki označuje mejo z deželo Bazilikata. Območje obsega dolino reke Crati, in sicer ozemlje na obeh bregovih reke, ki teče od juga proti severu in se na severovzhodu izliva v Jonsko morje, pri čemer prečka ravnino Sibari. Na tirenskem pobočju zadevno območje od severa proti jugu sestavljajo ozemlja med občinama Falconara Albanese in Nicotera. Na jonskem pobočju od severa proti jugu vključuje območja ravnine Sibari, obsežne ravnine v pokrajini Crotone, do skrajnega konca Kalabrije.

5. Povezava z geografskim območjem

Zgodovinsko območje pridelave sladkega korena je obsegalo obalni del Kalabrije, predvsem ozemlje občin Villapiana, Cerchiara di Calabria, Cassano Ionio-Sibari, Corigliano Calabro in Rossano, ki ležijo na ravnini Sibari, in sicer zaradi naravnih nahajališč silicijevih prsti, ki so zelo skeletne in pH nevtralne. Tudi z vidika podnebnih razmer ravnina Sibari, na kateri je še danes skoncentrirana večina pridelave sladkega korena, ugodno vpliva na razširjenost te rastline, in sicer zaradi bližine vzpetin in odsotnosti vetrov, ki jih zaustavi naravna pregrada masivov Pollino in Sila. Rastline sladkega korena uspevajo na samoniklih rastiščih in v gojenih nasadih vzdolž obal ter se s priobalnih ravnin tirenskega (Lamezia Terme, Falerna, Nocera Tirenese itd.) in jonskega pobočja (Crotone, Isola Capo Rizzuto, Chiaravalle, Badolato, Roccella Ionica itd.) širijo do hribovitih območij v notranjosti, pri čemer si po dolinah najpomembnejših kalabrijskih rek utirajo pot do masivov v notranjosti, ki so zaradi svoje posebne izoblikovanosti deležni dobrodejnih učinkov morja. Sladki koren tako z enakimi značilnostmi najdemo tudi več kilometrov od obale.

Značilno sredozemsko podnebje z dolgimi, vročimi in suhimi poletji ter milimi zimami ugodno vpliva na enakomerno razširjenost sladkega korena Glychyrrhiza glabra sorte typica (t. i. Cordara) po vsem zadevnem območju.

Sladki koren z ZOP „Liquirizia di Calabria“ se od sort s podobnimi kemijsko-fizikalnimi značilnostimi jasno razlikuje zaradi vsebnosti sekundarnih metabolitov, med katerimi je aktivna učinkovina, ki določa prodajne in farmacevtske značilnosti proizvoda, tj. glicirizin. Kalabrijski sladki koren dosega tak prodajni uspeh ravno zaradi manjše povprečne vsebnosti saponina, kot je bila ugotovljena pri drugih vrstah in sortah. Izsledki nedavnih študij so še potrdili razliko med kalabrijskim sladkim korenom in sladkim korenom iz sosednjih pokrajin, kar zadeva vsebnost glicirizinske kisline, ki je precej nižja kot pri koreninah, pridelanih v drugih pokrajinah, pa tudi manjšo vsebnost sladkorjev. Neka druga študija o deležu eteričnih olj je pokazala jasno razliko v sestavi kalabrijskega sladkega korena v primerjavi s sladkim korenom drugega italijanskega ali tujega porekla. Nazadnje je primerjava z izvlečki sladkega korena iz drugih držav razkrila posebno sestavo kalabrijskega sladkega korena glede fenolnih spojin s kvalitativnega in tudi kvantitativnega vidika.

Vsebuje namreč zelo malo likviritigenina in izolikviritigenina, v nasprotju z visokim deležem učinkovine likohalkon A, ki je v drugih vzorcih sploh ni ali pa se pojavlja v kombinaciji z učinkovino likohalkon B.

Kalabrija ima zaradi svoje konfiguracije in orografije edinstvene značilnosti v primerjavi z drugimi italijanskimi deželami. Ker leži na skrajnem koncu italijanskega škornja, se šteje za dolg in ozek polotok, ki ga na približno 800 kilometrih obale obdaja morje. Po nekaterih vidikih jo je mogoče primerjati z deželo Apulijo, vendar se po drugih od nje popolnoma razlikuje.

Visoke gorske verige Apeninov, ki so popolnoma edinstven element v panorami italijanskih dežel, namreč Kalabrijo po dolžini delijo na dva dela. Za Kalabrijo so zaradi njene konfiguracije in orografije značilne edinstvene ter zelo posebne biološke, pedološke in podnebne razmere v primerjavi s preostalim polotokom, kar zadeva povprečne temperature, temperaturno razliko, vlažnost, padavinski režim, vetrovne razmere ter količino in intenzivnost sončnega obsevanja, torej tudi temperaturo tal, kar je bilo obširno potrjeno s številnimi znanstvenimi študijami.

Zaradi tega posebnega okolja je bila ta rastlinska vrsta skozi stoletja pod močnim prilagoditvenim in selektivnim pritiskom, kar je vplivalo na njene lastnosti v smislu sestave, hranilnosti in arom, na podlagi katerih se je izoblikoval poseben kemotip „Liquirizia di Calabria“.

Ta posebna vrsta sladkega korena je kot prepoznavni znak Kalabrije dobro poznana že vse od 17. stoletja, kot je razvidno iz številnih dokumentov, med katerimi je znameniti „Tratato di terapeutica e farmacologia“ („Razprava o terapevtiki in farmakologiji“), zv. I (1903), v katerem je navedeno, da „[…] izhaja iz vrste Glycyrrhiza Glabra (Leguminosae Papilionaceae), ki je značilna za jugozahodno Evropo. Ponekod je zdravilna korenina poznana kot kalabrijski sladki koren (‚Liquirizia di Calabria‘), da se loči od ruskega sladkega korena, ki je svetlejše barve in se pridobiva iz vrste Glycyrrhiza glandulifera ali Echinata, ki raste v jugovzhodni Evropi“. Poleg tega je v 14. izdaji znamenite enciklopedije Encyclopaedia Britannica iz leta 1928 navedeno, da je „The preparation of the juice is a widely extended industry along the Mediterranean coast, but the quality best appreciated in Great Britain is Made in Calabria […]“ („Dejavnost pridobivanja soka je močno razširjena vzdolž sredozemske obale, vendar je v Veliki Britaniji najbolj cenjen sok iz Kalabrije […]“). Mnenje iz te enciklopedije je potrjeno v poročilu ministrstva za zunanje zadeve Združenih držav Amerike z naslovom „The Licorice Plant“ iz leta 1985.

„Liquirizia di Calabria“ označuje celovit „proizvod“, rezultat medsebojnega vpliva narave in človekovega dela, ki se je prenašal skozi stoletja in dejansko uteleša tradicijo dežele Kalabrije, kot je razvidno iz različnih del, na primer slike Saint-Nona s konca 18. stoletja, dela Vincenza Padule z naslovom „Stato delle persone in Calabria – I concari“ (1864), dokumenta združenja SVIMEZ (združenja za razvoj industrije v južni Italiji) z naslovom „Piante officinali in Calabria: presupposti e prospettive“ iz leta 1951, dela Augusta Placanice z naslovom „Pece e liquirizia nei casali cosentini del Settecento: forma d’industrie e forze di lavoro“ (1980), dela Gennara Matacene „I ‚Conci‘ e la produzione del succo di liquerizia in Calabria“ (1986), dela Vittoria Marzija et al. z naslovom „La dolce industria. Conci e liquirizia in provincia di Cosenza dal XVIII al XX secolo“ (1991) ter številnih drugih objav, ki so se vrstile v letih 1700–2000. V Kalabriji je bilo v drugi polovici 18. stoletja gojenje sladkega korena razširjeno vzdolž celotne jonske obale, zlasti na severni meji z Bazilikato in na obsežni ravnini Sibari, in sicer vse do mest Crotone in Reggio Calabria, kjer je bogato uspeval. Sicer so ga obilno pridelovali tudi v dolini reke Crati, ki iz mesta Cosenza teče do ravnine Sibari, in na obsežnih območjih tirenskega pobočja.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete razdelke „Qualità“ (v zgornjem desnem kotu zaslona), nato „Prodotti DOP, IGP e STG“ (ob robu na levi strani zaslona) in nazadnje „Disciplinari di Produzione all’esame dell’UE“.